KIRJALLINEN KYSYMYS P-3183/02

esittäjä(t): Astrid Thors (ELDR) komissiolle

(31. lokakuuta 2002)

Aihe: Vapaan ja rehellisen kilpailun vääristyminen julkisten hankintojen yhteydessä, asiakirjojen saatavuus

Linzin (Itävalta) kaupunginvaltuuston jäsenen Ira Shankerin aloitteesta Euroopan komissio on pyytänyt Itävallan hallitusta tarkistamaan julkisia hankintoja koskevaa lainsäädäntöään

(asia 2000/4546, koulutus- ja jatkokoulutustoimet (AMS) ja työmarkkinapalvelut (WIFI, BFI) CP 173/2001). Kuitenkin komissio ja Itävallan hallitus ovat kieltäneet aloitteen tekijältä oikeuden tutustua asiaan liittyviin asiakirjoihin. Samalla on ilmeistä, että tarkistuksia ei ole pantu toimeen, sillä esimerkiksi yleisiä tarjouskilpailuja ei ole järjestetty. Myöskään kauppakamarien asemaa ei ole muutettu eli ne osallistuvat samanaikaisesti ohjelmien hallinnointiin ja hankkeiden täytäntöönpanoon.

Voiko komissio kertoa, mitkä tarkistukset Itävallan hallitus on hyväksynyt toteutettaviksi vastauksena komission pyyntöön julkisten hankintojen kilpailuttamisesta? Miten komissio aikoo valvoa, että vaaditut tarkistukset pannaan asianmukaisesti täytäntöön ja estetään vapaan ja rehellisen kilpailun vääristyminen?

Mitä komissio on tehnyt kauppakamarien suhteen taatakseen yleisesti, että toimivalta jakautuu erikseen viranomaisille, jotka hallinnoivat ohjelmia ja toisaalta järjestöille ja yhtiöille, jotka toteuttavat hankkeita Itävallassa ja muissa jäsenvaltioissa?

Katsooko komissio, että olisi hyödyllistä ja asianmukaista taata aloitteen tekijälle oikeus tutustua asiaan liittyviin asiakirjoihin, jotta kilpailusääntöjen rikkomista koskevan asian käsittelyssä toimittaisiin oikein?

Frederik Bolkesteinin komission puolesta antama vastaus

(4. joulukuuta 2002)

Komissio on vastaanottanut kantelun, jossa Itävaltaa syytettiin palvelusopimusten myöntämisen yhteydessä tapahtuneesta julkisia hankintoja koskevien sääntöjen rikkomisesta. Arbeitsmarktservice Oberösterreichin väitetään tehneen palvelusopimuksia a) uusille työntekijöille tarkoitetuista valmennuskursseista ja b) työllisyyttä koskevan kansallisen toimintasuunnitelman (NAP) mukaisesta oppisopimuskoulutuksesta julkaisematta hankintailmoitusta. Valintamenettely oli vapaamuotoinen.

Kuten aina komission otettua vastaan kantelun se pyysi kyseisen jäsenvaltion viranomaisia ottamaan kantaa sekä tosi- että oikeusseikkoihin. Itävallan viranomaiset toimittivat vastineensa, joka on parhaillaan komission perusteellisen tarkastelun kohteena. Tässä yhteydessä komissio panee merkille tästä kirjallisesta kysymyksestä ilmenevät lisäväitteet tutkiakseen niitä tarkemmin.

Tutkimukset kohdistuvat jäsenvaltioon ja edellyttävät siten aitoa yhteistyötä sekä sitä, että komission ja kyseisen jäsenvaltion toimivaltaisen hallintoelimen keskinäinen ilmapiiri on luottamuksellinen. Ainoastaan luottamuksellisessa ilmapiirissä kumpikin osapuoli voi pyrkiä ja päästä oikeuskiistojen nopeaan ratkaisuun. Komissio ei voi sen vuoksi antaa yksityiskohtaisia tietoja kyseisen jäsenvaltion kanssa parhaillaan käytävistä neuvotteluista.

Kantelija pyysi alkuvuodesta 2002 saada tutustua koko käsiteltävään asiakirja-aineistoon. Komissio kieltäytyi asetuksen (EY) N:o 1049/2001(1) 4 artiklan 2 kohdan perusteella antamasta käsiteltäviä asiakirjoja tutustuttaviksi. Asiakirjojen sisältämien tietojen ilmaiseminen haittaisi tapauksen tutkimista, eikä ylivoimainen yleinen etu edellytä niiden luovuttamista. Nykyinen oikeuskäytäntö tukee täysin tätä kantaa, koska ensimmäisen oikeusasteen tuomioistuin on useissa ratkaisuissaan tunnustanut tarpeelliseksi suojata asian tutkimista silloin, kun jäsenvaltio on mahdollisesti jättänyt noudattamatta yhteisön säädöksiä.

Asiaa käsittelevä yksikkö on kuitenkin antanut kantelijalle säännöllisesti tietoja tutkimuksen tilasta.

(1) Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttaviksi, EYVL L 145, 31.5.2001.